รู้จักแพลตฟอร์มใหม่ ได้ใจธุรกิจ‘เช่า’ที่พัก
ในบรรดาสตาร์ทอัพสัญชาติไทยที่มีจำนวนมากแต่หนึ่งในธุรกิจที่ “วีซี” หรือ เวนเจอร์ แคปิตอล บริษัทร่วมทุน
6 มี.ค. 2562

เรื่อง ศุภลักษณ์ เอกกิตติวงษ์
ในบรรดาสตาร์ทอัพสัญชาติไทยที่มีจำนวนมากแต่หนึ่งในธุรกิจที่ “วีซี” หรือ เวนเจอร์ แคปิตอล บริษัทร่วมทุน รวมทั้งธนาคารพาณิชย์ให้ความสนใจเป็นพิเศษ กลับเป็นธุรกิจแพลตฟอร์มการบริหารจัดการระบบเช่าที่พักอาศัยหรืออสังหาริมทรัพย์
ธุรกิจหอพักหรืออพาร์ตเมนต์เกิดขึ้นอยู่ทุกวัน เพราะเป็นธุรกิจที่คล้าย Passive Income มีสถานที่ ปลูกอาคาร แบ่งซอยเป็นห้องๆ และให้นักศึกษาหรือคนทำงานทั่วไปเช่าพัก ยิ่งในสถานที่ชุมชน เช่น ในกรุงเทพมหานคร หรือใกล้มหาวิทยาลัย จะเห็นหอพักหรืออพาร์ตเมนต์เยอะมาก หากมีที่ดินที่อยู่ทำเลดี เดินทางสะดวก การทำหอพักให้เช่านับเป็นธุรกิจที่น่าสนใจ
แต่อย่าเพิ่งคิดว่า ทำหอพักเสร็จ มีผู้เช่า เก็บเงิน แล้วจะจบแค่นี้ เพราะในความเป็นจริงผู้ที่ทำธุรกิจให้เช่าจะต้องมีปัญหาปวดหัวในเรื่องการบริหารจัดการหอพักมากมาย ไฟดับ น้ำไม่ไหล หน้าต่างผุ พื้นชำรุด ค้างค่าเช่า บัญชีไม่ตรง ฯลฯ มีเรื่องต้องให้แก้ปัญหาตลอด ไม่มีทางได้นอนเล่นเฉยๆ อย่างที่คิดไว้แต่แรก
แต่เดี๋ยวก่อน! ปัญหาที่เจ้าของธุรกิจให้เช่าต้องเผชิญดังกล่าวจะหมดไป มีผู้อาสาเข้ามาช่วยท่านแล้ว
ด้วยไอเดียของสตาร์ทอัพคนรุ่นใหม่ ได้ใช้ความรู้ความสามารถมาทำแพลตฟอร์มในการบริหารจัดการทุกขั้นตอนที่จำเป็นของธุรกิจหอพัก รายที่นำเสนออยู่ในตลาดตอนนี้




Horganice บริษัท ฮอร์แกไนซ์
ฮอร์แกไนซ์ เป็นชื่อที่เล่นคำจากคำว่าหอ (พัก) มารวมกับ ออร์แกไนซ์ หรือการจัดการ บ่งบอกถึงความจริงจัง เจาะกลุ่มเป้าหมายธุรกิจเช่าหอโดยเฉพาะก่อตั้งขึ้นในปี 2558
แพลตฟอร์มที่ให้ใช้ “ไม่ต้องลงระบบ ไม่ต้องติดตั้ง” เริ่มใช้งานได้ทันทีผ่านเว็บไซต์ www.horganice.in.thและผ่านแอพพลิเคชั่น 2 ตัว 2 เวอร์ชั่น แอพ Horganice Owner เวอร์ชั่นเจ้าของหอ และ Horganice เวอร์ชั่นผู้เช่า ที่ระบบจะเชื่อมโยงข้อมูลเข้าด้วยกัน ง่ายต่อการจัดการ เป็นตัวกลางเชื่อมต่อสื่อสารระหว่างเจ้าของหอพักและผู้เช่า
ไม่เพียงเท่านั้น แพลตฟอร์มนี้ยังจับมือกับพันธมิตรหลายราย เพื่อพัฒนาบริการที่เกี่ยวข้องให้สะดวกสุดๆ ซึ่งมีพันธมิตรทั้ง แอครีโว-ดูแลบัญชี ฟิกซี่-พันธมิตรงานซ่อมบำรุง บิลค์-งานก่อสร้าง ครีเอทีฟพาวเวอร์-มิเตอร์ไฟฟ้าดิจิทัล ออนเดอะท็อป-มิเตอร์น้ำดิจิทัล บีนีท-บริการทำความสะอาด
มาดูบริการที่สะดวกสบายผ่านฮอร์แกไนซ์
- การรับบิลค่าเช่าผ่านแอพ
- การแจ้งซ่อม แจ้งทำความสะอาด แจ้งย้ายออก
- มิเตอร์ไฟฟ้าดิจิทัล เรียกดูค่ามิเตอร์ได้อัตโนมัติ มีระบบกดสั่งเปิดปิดไฟฟ้าอัตโนมัติ
- มิเตอร์น้ำอัตโนมัติ ไม่ต้องเดินจด ตรวจสอบง่าย
- เจ้าของแจ้งข่าวสารไปยังผู้เช่าได้อย่างรวดเร็ว
- ระบบบัญชีออนไลน์ มีฟังก์ชั่นกดส่งข้อมูลให้นักบัญชีอัตโนมัติ ไม่ต้องพิมพ์เอกสาร
- รู้รายรับรายจ่าย รู้กำไรขาดทุน พร้อมข้อมูลสรุปผลประกอบการ
- ระบบชำระเงินผ่านช่องทางธนาคาร หลังจากพบว่า ผู้เช่าชำระเงินผ่านช่องทางดิจิทัลเพิ่มขึ้นจาก 10% เมื่อปี 2559 เป็น 40% ในปัจจุบัน




ธนวิชญ์ ต้นกันยา ประธานเจ้าหน้าที่บริหารและผู้ร่วมก่อตั้ง บริษัท ฮอร์แกไนซ์ ให้ข้อมูลเพิ่มเติมว่า แพลตฟอร์มนี้ช่วยธุรกิจเช่าหอเช่าอพาร์ตเมนต์ ลดระยะเวลาการจัดการจาก 15 วัน เหลือ 5 นาที ปัจจุบันบริษัทให้บริการกับอสังหาริมทรัพย์กว่า 3,000 อาคาร ครอบคลุมมากกว่า 1.3 แสนห้อง ในเกือบทุกจังหวัดในประเทศไทย
ขณะนี้แพลตฟอร์มดังกล่าวเน้นหนักการใช้ไปที่หอพักนักเรียน นักศึกษา แต่ต่อไปเตรียมขยายไปใช้ยังที่พักสวัสดิการบุคลากรภาครัฐ ข้าราชการ โรงพยาบาล เป็นต้น
ยังไม่พอ แผนระยะยาวต้องการเป็นแพลตฟอร์มในการดูแลธุรกิจให้เช่าทุกประเภท เช่น อาคารพาณิชย์ อาคารสำนักงานให้เช่า หรือพื้นที่เช่าในห้างสรรพสินค้า แม้กระทั่งแผงร้านค้าในตลาด ก็มองๆ อยู่ ที่สำคัญ ฮอร์แกไนซ์ “มีแผนจะขยายแพลตฟอร์มนี้ไปต่างประเทศด้วย”
ของเขาดีเช่นนี้ แม้จะเป็นบริษัทที่ไม่ใหญ่มาก แต่ธนาคารกสิกรไทยเห็นศักยภาพ จึงส่ง “บีคอน เวนเจอร์ แคปิตอล” หรือ บีคอนวีซี เข้าร่วมลงทุนในกิจการบริษัท ฮอร์แกไนซ์ในรอบ Seed หรือระดับเมล็ดพันธุ์ที่กำลังจะเติบโตในไม่ช้า แม้จำนวนเงินจะถูกอุบไว้ก่อน แต่เป็นการลงทุนที่มีนัยสำคัญ เนื่องจาก บีคอน วีซี ไม่เคยลงทุนในสตาร์ทอัพที่ต่ำกว่าระดับซีรี่ส์เอเลย นี่เป็นครั้งแรก
อีกทั้งยังสามารถต่อยอดไปยังลูกค้าเอสเอ็มอีของธนาคารกสิกรไทย ที่มีจำนวนไม่น้อยทำธุรกิจให้เช่าที่พัก จากปัจจุบัน ธนาคารกสิกรไทยและฮอร์แกไนซ์ มีความร่วมมือให้บริการเป็นช่องทางชำระค่าเช่าที่สะดวกทั้งผ่านโมบายและสาขา และให้สินเชื่อเพื่อพัฒนาโครงการ รวมทั้งสินเชื่อบุคคลแก่ผู้เช่าอีกด้วย
ธนพงษ์ ณ ระนอง กรรมการผู้จัดการ บริษัท บีคอน วีซี กล่าวว่า การลงทุนในฮอร์แกไนซ์ครั้งนี้นับเป็นการลงทุนโดยตรงครั้งที่ 7 และเป็นการลงทุนในรอบ Seed ครั้งแรกของบีคอนวีซี โดยที่ผ่านมาได้ทำการลงทุนใน Jitta สตาร์ทอัพสัญชาติไทยด้านเทคโนโลยีการบริหารการลงทุน (Wealthtech) รวมถึง InstReMสตาร์ทอัพชั้นนำในภูมิภาคเอเชียตะวันออกเฉียงใต้ด้านบริการโอนเงินระหว่างประเทศ และ Grab ยูนิคอร์นสตาร์ทอัพด้านบริการการขนส่ง (Ride hailing) และ บริการทางการเงิน (Fintech)